MEABHRÁN MÍNIÚCHÁIN

1. COMHTHÉACS AN TOGRA

I Rialachán (CE) Uimh. 1342/2008 ón gComhairle an 18 Nollaig 2008 lena mbunaítear plean fadtéarmach don stoc trosc agus don iascach a shaothraíonn an stoc sin iarrtar go ndéanfaí meastóireacht ar fheidhmíocht na mbeart bainistíochta sa tríú bliain tar éis an plean a chur chun feidhme. Rinne an Coiste Eolaíoch, Teicniúil agus Eacnamaíoch um Iascach meastóireacht ar an bplean in 2011. I dtuarascáil an Choiste Eolaíoch, Theicniúil agus Eacnamaíoch um Iascach sonraíodh nár baineadh amach cuspóirí an phlean trosc agus nach dócha go mbainfí amach iad faoi 2015. Ina theannta sin, nochtadh sa tuarascáil go bhfuil lochtanna ag baint le dearadh an Rialacháin agus fadhbanna maidir lena chur chun feidhme. I bhfianaise na comhairle sin agus na dtuairimí a fuarthas ó na comhairlí comhairleacha réigiúnacha agus ó na Ballstáit, tá leasú ar an Rialachán á bheartú ag an gCoimisiún. Faoin togra maidir le leasú ar an Rialachán ní chumhdaítear na fadhbanna ar fad a sainaithníodh ó tharla gur réiteach eatramhach atá beartaithe leis an leasú seo go dtí go bhforbrófar nó go gcuirfear chun feidhme plean iascaigh mheasctha maidir le hiascach sa Mhuir Thuaidh mar atáthar ag súil leis san athchóiriú. Is ionann pleananna iascaigh mheasctha agus cur chuige núíosach agus níl na huirlisí eolaíocha is gá chun measúnú agus meastóireacht a dhéanamh ar thionchar na bpleananna sin forbartha go hiomlán fós. Faoi láthair, meastar go mbeidh na huirlisí sin le fáil níos déanaí i mbliana. Féadfar ansin tús a chur leis an bpróiseas forbartha agus measúnaithe tionchair, trí shraith cruinnithe a mbeidh baint ag eolaithe agus geallsealbhóirí léi le linn 2013. Ós rud é go mbeidh comhbhabhtálacha idir deiseanna iascaireachta maidir le stoic dhifriúla a gabhadh san iascach céanna i gceist le pleananna iascaigh mheasctha, is dócha go mbeidh comhairliúchán breise riachtanach chun cumraíocht deiridh phlean na Mara Thuaidh a shocrú. Is ionann sin is a rá nach mbeifear in ann plean iascaigh mheasctha a chur síos ar chlár roimh 2014. Beidh tréimhse níos faide i gceist le forbairt pleananna iascaigh mheasctha do na limistéir eile ina bhfuil stoic trosc cumhdaithe ag an bplean reatha trosc, agus dá bharr sin daingneofar an gá atá le leasú ar an bplean reatha trosc lena dtabharfar aghaidh ar na riachtanais is tábhachtaí mar réiteach eatramhach.

Is iad seo a leanas na húdair is mó leis an leasú seo:

- An gá atá leis an raon a theorannú sa chaoi is nach dtiocfaidh méadú ar an iarracht trí mhodhanna éagsúla ríomha a úsáid

Trí mhodheolaíochtaí éagsúla a chur i bhfeidhm chun an iarracht iascaireachta a ríomh agus bonnlínte náisiúnta á socrú agus úsáid iarrachta bhliantúil á ríomh, tá leas bainte ag roinnt Ballstát as leibhéil iarrachta iascaireachta atá níos airde ná mar a ceapadh faoin bplean.

Soiléirítear sa leasú nach mór do na Ballstáit an modh céanna a úsáid chun a n‑úsáid iarrachta bhliantúil a ríomh agus a chuir siad chun feidhme agus bonnlínte iarrachta náisiúnta á socrú acu, cé go bhfuil modhanna éagsúla ríomha le fáil.

Dá bhrí sin, tá an leasú a bheartaítear riachtanach chun a áirithiú go n‑oibreoidh an plean mar atá beartaithe. Beidh bainistíocht fheabhsaithe ar na stoic trosc agus ar a n‑inbhuanaitheacht fhadtéarmach mar thoradh air sin.

- An gá atá le solúbthacht a thabhairt isteach

I dtaca leis na rialacha sa phlean maidir leis an ngabháil iomlán incheadaithe a shocrú is gá meastacháin ar pharaiméadair áirithe lena dtugtar tuairisc ar bhail an stoic, go háirithe meastacháin ar na rátaí básmhaireachta iascaireachta agus ar bhithmhais stoic. I roinnt limistéar geografach tá easpa faisnéise ann chun na rialacha sin a chur i bhfeidhm, agus mar sin déantar foráil sa phlean maidir le laghduithe uathoibríocha 25 % sa ghabháil iomlán incheadaithe agus san iarracht i gcásanna den chineál sin. An riail sin a ceapadh chun a chur chun feidhme i gcúinsí eisceachtúla, tá sí anois ina norm i gceantair áirithe, agus is é a bheadh mar thoradh air sin i gceann roinnt blianta, ní amháin dúnadh éifeachtach na n‑iascach trosc ach dúnadh iascach eile ina mbaintear úsáid as na fearais chéanna sna limistéir sin freisin. I gcásanna áirithe ní freagairt iomchuí í sin ar an gcomhairle eolaíoch. Tá sé tábhachtach, dá bhrí sin, an riail maidir leis an rud is ceart a dhéanamh i gcúinsí nach féidir an ghnáthriail fhómhair a chur chun feidhme a mhodhnú, ionas go mbeidh solúbthacht bhreise ann chun freagairt don chomhairle eolaíoch de réir an cháis.

Ina theannta sin, tá na Ballstáit agus geallsealbhóirí tar éis imní mhór a chur in iúl faoi laghduithe breise iarrachta agus na tionchair shóisialta agus eacnamaíocha a bheidh acu ar an tionscal.

Leis an leasú beartaítear nós imeachta don ghabháil iomlán incheadaithe agus do shocrú iarrachta cheal na faisnéise is gá chun an ghnáthriail fhómhair a chur i bhfeidhm. Sa leasú beartaítear cur chuige de réir an cháis, agus dá bhrí sin cur chuige níos solúbtha ach atá fós bunaithe go dlúth ar an gcomhairle eolaíoch atá ar fáil. Leis sin áiritheofar gur féidir leanúint de shaothrú na n‑iascach sin fad a choimeádfar cur chuige réamhchúramach.

Beartaítear freisin sa leasú go mbeidh cead ag an gComhairle cinneadh a dhéanamh gach bliain maidir le cé acu ba cheart nó nár cheart laghduithe breise bliantúla ar iarracht iascaireachta a chur i bhfeidhm, tar éis an bhonnlíne iarrachta iascaireachta a bheith laghdaithe le ceithre bliana i ndiaidh a chéile. Is é is aidhm leis sin aghaidh a thabhairt ar an imní maidir le nádúr leanúnach na laghduithe iarrachta mar thoradh ar a thionchair shóisialta agus eacnamaíocha ar an tionscal.

- An gá atá leis an nós imeachta chun Airteagal 11 agus Airteagal 13 a chur i bhfeidhm a shoiléiriú agus a shimpliú.

Maidir leis an nós imeachta i ndáil le gníomhaíochtaí iascaireachta lena ngabhtar cainníochtaí neamhshuntasacha trosc a eisiamh ón gcóras iarrachta iascaireachta, tá sé léirithe go bhfuil an‑stró ag baint leis, go gcruthaítear ualach suntasach riaracháin agus go mbíonn gá le hathríomhanna leanúnacha ar an iarracht iomlán leithroinnte dá dheasca chun ardú ar an iarracht iascaireachta a dhéanann na soithí atá fós sa chóras iarrachta a sheachaint. Tá sé d'aidhm ag an leasú an nós imeachta a shimpliú, tríd an dáta deiridh a shocrú ar dtús maidir le haon iarraidh a chur isteach chun an bhonnlíne iarrachta a leasú, agus chomh maith leis sin trí iarrataí a n‑éiríonn leo a dhéanamh infheidhme i gcoitinne ar na soithí ar fad a chomhlíonann na critéir chéanna gan é a bheith ar na Ballstáit iarrataí aonair a chur isteach. Ní cháileodh roinnt soithí eisiata d'eisiamh i gcomhréir leis an leasú beartaithe agus tugtar bearta idirthréimhseacha isteach dá bharr.

Beartaítear simpliú eile, trí thógáil ar an bhfreagracht fheabhsaithe is féidir a bheith ann mar gheall ar úsáid iascaigh lándoiciméadaithe, a gcomhairtear na gabhálacha ar fad in aghaidh cuóta dá réir. Beartaítear soithí atá rannpháirteach i dtrialacha iascaigh lándoiciméadaithe a dhíolmhú ón gcóras iarrachta. De réir mheasúnú an Choiste Eolaíoch, Theicniúil agus Eacnamaíoch um Iascach is rogha bhainistíochta inghlactha é sin.

Ní ionann an léamh ar leagan Fraincise Airteagal 13(2)(b) agus an léamh ar leagan teangacha eile, rud is cúis le héagsúlacht i gcur chun feidhme an rialacháin. Chun cur chun feidhme aonfhoirmeach an rialacháin seo a áirithiú, ba cheart an fhoráil sin a shoiléiriú agus a leasú. Tá an leagan beartaithe ag freagairt don leagan Fraincise, nach bhfuil chomh sriantach céanna i dtaca lena chur chun feidhme. Soithí nach ndíríonn ar throsc agus a chomhlíonann an riail maidir le comhdhéanamh gabhála 5 % tríd an tréimhse bhainistíochta amháin ba cheart a bheith i dteideal an mhaolaithe sin.

- An gá atá le troisc aischurtha a laghdú

Ceann de na hábhair imní is mó a bhaineann leis an reachtaíocht reatha nár chuir na gabhálacha iomlána incheadaithe srian le gabhálacha trosc. Aischuireadh cuid shuntasach de ghabhálacha thar chuóta mar thoradh air sin. I gcuid de na hiascaigh, d'éirigh go maith le bearta na mBallstát maidir le troisc a sheachaint agus aischuir a laghdú. Ach tá fianaise ann go bhfuil leibhéil shuntasacha aischur i gcuid den iascach nár ghníomhaigh na Ballstáit lena mbaineann ina dtaobh, fiú sa chás gur moladh gníomhaíocht faoin bplean.

Mar thoradh ar thograí an Choimisiúin maidir le haischuir a dhíchur faoi chomhbheartas iascaigh athchóirithe, agus an tacaíocht láidir dó a chuir na Ballstáit agus go leor geallsealbhóirí eile in iúl, tá gá lena áirithiú go dtabharfar tacaíocht faoi reachtaíocht uile an AE do dhíchur aischur in ionad é a cheadú de facto.

Beartaítear leis an leasú seo an oibleagáid atá ar na Ballstáit a neartú maidir le bearta a ghlacadh nuair a dhearbhaítear leis na sonraí leibhéal ard aischur in iascaigh áirithe.

- An gá atá leis an leibhéal faireacháin agus rialaithe a cheanglaítear a shonrú

Is ionann na maoluithe a ndéantar foráil maidir leo in Airteagal 11 agus in Airteagal 13 agus riosca mura gcuirfear chun feidhme i gceart iad. D'fhéadfaí go mbainfí an bonn de rath an phlean mura gcuirfí chun feidhme i gceart iad. Rinne an Coiste Eolaíoch, Teicniúil agus Eacnamaíoch um Iascach measúnú ar chur chun feidhme na maoluithe sin agus léirigh sé an gá atá leis an bhfaireachán agus an rialú a neartú agus chomh maith leis sin leis an gceanglas a neartú maidir le lándoiciméadú a bheith ina chosaint bhunúsach ar an maolú.

Sa togra tugtar aghaidh ar an riosca sin trí iallach a chur ar na Ballstáit leibhéal 'riosca an‑ard', a dtugtar tuairisc air i gcreat rialaithe an chomhbheartais iascaigh, a shannadh do na soithí sin a bhaineann leas as na maoluithe. Sa togra freisin cuirtear iallach ar na Ballstáit bearta leordhóthanacha a chur san áireamh ina gcláir náisiúnta gníomhaíochta rialaithe chun a áirithiú go gcomhlíonfar na coinníollacha is gá. Sonraítear réamhcheanglais sna modhnuithe sin agus níl feidhm acu ach amháin má bhaineann na Ballstáit úsáid as an maolú.

- An gá atá le hailíniú leis an gConradh ar Fheidhmiú an Aontais Eorpaigh

Bhí an plean trosc ann roimh theacht i bhfeidhm Chonradh Liospóin. Ós rud é go gcuirfear chun feidhme go leanúnach é go dtí go gcuirfear plean iascaigh mheasctha nua ina áit, ní mór a nósanna imeachta a chur i gcomhréir leis na forálacha cinnteoireachta atá i bhfeidhm ó tháinig an Conradh ar Fheidhmiú an AE i bhfeidhm. Sa leasú atá beartaithe ailínítear an plean leis na nósanna imeachta coisteolaíochta nua.

Dá réir sin, ullmhaíodh dréacht-thogra chun Rialachán (CE) Uimh. 1342/2008 a leasú.

Iarrtar ar an gCoimisiún an togra sin a ghlacadh a luaithe is féidir, agus é a chur ar aghaidh chuig an gComhairle agus chuig Parlaimint na hEorpa.

2. TORTHAÍ AN CHOMHAIRLIÚCHÁIN LE PÁIRTITHE LEASMHARA AGUS MEASÚNUITHE TIONCHAIR

Is ionann na hathruithe a thugtar isteach leis an leasú a bheag nó a mhór agus na hathruithe sin a mheastar is gá chun an plean a chur chun feidhme mar a beartaíodh ar dtús é. Leis na hathruithe laghdófar an t‑ualach riaracháin atá ar na Ballstáit, ar an gCoimisiún agus ar na comhlachtaí eolaíocha a bhfuil an cúram orthu comhairle iomchuí a chur ar fáil.

Dréachtaíodh an togra tar éis comhairliúchán leis na Ballstáit agus le geallsealbhóirí. Tá achoimre ar na comhairliúcháin sin sa tábla thíos:

STECF/ICES || Meastóireacht ar an bplean (ar oscailt do gheallsealbhóirí) Formhuinithe ag an suí iomlánach || Meitheamh 2011 Iúil 2011

An Coimisiún || Cruinniú le geallsealbhóirí maidir le torthaí na meastóireachta agus rogha fhéideartha chun Measúnú Tionchair a dhéanamh || Deireadh fómhair 2011

An Chomhairle || Tá iarraidh láidir curtha isteach ag na Ballstáit an iarracht iascaireachta a chalcadh agus na soithí atá bainteach le tionscadal iascaigh lándoiciméadaithe a eisiamh ón gcóras iarrachta. || Nollaig 2011

An Coimisiún Eorpach || Cruinniú leis na geallsealbhóirí maidir le feabhsuithe féideartha ar chur chun feidhme an phlean trosc. || Márta 2012

Suí iomlánach de chuid an STECF || Measúnú ar na réamhroghanna || Aibreán 2012

Cruinnithe déthaobhacha leis na Ballstáit || Iarracht fadhbanna sonracha na mBallstát a shainaithint. || Bealtaine/Meitheamh 2012

Meitheal iarrachta an STECF || Athbhreithniú ar fheidhmiú an chórais iarrachta || 11-15 Meitheamh 2012

Meitheal an STECF maidir leis an bplean ilbhliantúil (a raibh geallsealbhóirí rannpháirteach ann) || Roghanna measúnaithe modhnaithe agus comhairle maidir lena bhfuil ag teastáil chun aghaidh a thabhairt ar na heaspaí a shonraítear sa tuarascáil mheastóireachta chun feidhmíocht an phlean a fheabhsú. || 18‑22 Meitheamh 2012

Ceardlann an Choimisiúin maidir le bainistíocht iarrachta iascaireachta || Gnéithe Ginearálta || 5 Iúil 2012

3. EILIMINTÍ DLÍTHIÚLA AN TOGRA

· Achoimre ar an ngníomhaíocht atá beartaithe

Is é an príomhghníomh dlíthiúil forálacha Rialachán (CE) Uimh. 1342/2008 a fheabhsú agus a shoiléiriú oiread agus is féidir, forálacha ar sainaithníodh sa mheastóireacht go raibh fadhb ag baint leo, go háirithe:

– Tá sé d'aidhm ag na hathruithe ar Airteagal 4 an fhéidearthacht neamhbheartaithe do na Ballstáit feidhm a bhaint as leibhéil níos airde iarrachta ná mar a ceapadh don phlean tríd na modhanna maidir le ríomh iarrachta a athrú agus na bonnlínte á mbunú agus an úsáid á ríomh.

– In Airteagal 9, nós imeachta maidir le socrú na ngabhálacha iomlána incheadaithe cheal na faisnéise is gá chun Airteagal 7 nó Airteagal 8 a chur i bhfeidhm. In áit laghduithe uathoibríocha 25%, beartaítear cur chuige de réir an cháis, agus dá bhrí sin cur chuige níos solúbtha, ach atá fós bunaithe go dlúth ar an gcomhairle eolaíoch atá le fáil.

– Déantar iar‑Airteagal 11 a dheighilt ina Airteagal 11, Airteagal 11a agus Airteagal 11b. In áit grúpaí soithí arna sonrú ag gach Ballstát a dhíolmhú, tá na díolúintí bunaithe ar chritéir anois a mbeadh feidhm leo i gcoitinne maidir le haon soithí a chomhlíonann iad, gan aird ar an mBallstát lena mbaineann siad. Leis an Airteagal leasaithe seachnaítear an gá an Chomhairle coigeartuithe leanúnacha ar an mbonnlíne a dhéanamh.

– Leis na bearta idirthréimhseacha áiritheofar go mbeidh na soithí atá eisiata cheana féin faoi réir na gcritéar a bhí i bhfeidhm tráth an eisiaimh.

– Cuirtear Airteagal 11c nua isteach. Tá na soithí atá bainteach leis na trialacha iascaigh lándoiciméadaithe, sa chás go gcomhairtear na gabhálacha ar fad in aghaidh cuóta, díolmhaithe ón gcóras iarrachta iascaireachta.

– In Airteagal 12(4) déantar na hathruithe ar bhonn an fhorais chéanna agus atá in Airteagal 9.

– Cuirtear mír 6 nua isteach in Airteagal 12. Foráiltear leis an mír sin gur féidir leis an gComhairle cinneadh a dhéanamh gan laghduithe breise ar an iarracht iascaireachta a chur i bhfeidhm, a luaithe a bheidh uasteorainn na hiarrachta iascaireachta laghdaithe le ceithre bliana i ndiaidh a chéile.

– In Airteagal 13 athraítear na focail chun deireadh a chur leis na mínithe difriúla idir na leaganacha éagsúla teanga. Soiléirítear anois go bhfuil an coinníoll go mbeidh gabhálacha trosc faoi 5 % den ghabháil iomlán ag tagairt do chomhdhéanamh na ngabhálacha thar an tréimhse bhainistíochta, agus ní in aghaidh an turais.

– In Airteagal 14 neartaítear oibleagáid na mBallstát aghaidh a thabhairt ar cheist na n‑aischur ó tharla nach amhlaidh atá faoin rialú reatha, agus sonraítear leibhéal an rialaithe agus an fhaireacháin de réir bainistíochta rioscabhunaithe.

– Leis na hathruithe ar Airteagal 32 cuirtear an nós imeachta coiste i gcomhréir le rialacha an Chonartha ar Fheidhmiú an Aontais Eorpaigh agus Rialachán (AE) Uimh. 182/2011.

· Bunús dlí

Airteagal 43(2) den Chonradh ar Fheidhmiú an Aontais Eorpaigh.

· Prionsabal na coimhdeachta

Tagann an togra faoi inniúlacht eisiach an Aontais Eorpaigh.

· Prionsabal na comhréireachta

Sa togra leasaítear bearta atá ann cheana i Rialachán (CE) Uimh. 1342/2008 ón gComhairle; dá bhrí sin, ní thagann aon imní i ndáil le prionsabal na comhréireachta chun cinn.

· Rogha na hionstraime

An ionstraim atá beartaithe: Rialachán ó Pharlaimint na hEorpa agus ón gComhairle.

Ní bheadh ionstraimí eile leormhaith ar an gcúis seo a leanas: ní mór Rialachán a leasú le Rialachán eile.

4. IMPLEACHT BHUISÉADACH

Ní bhaineann aon chaiteachas breise ón Aontas leis an mbeart seo.

2012/0236 (COD)

Togra le haghaidh

RIALACHÁIN Ó PHARLAIMINT NA hEORPA AGUS ÓN gCOMHAIRLE

lena leasaítear Rialachán (CE) Uimh. 1342/2008 ón gComhairle an 18 Nollaig 2008 lena mbunaítear plean fadtéarmach don stoc trosc agus don iascach a shaothraíonn an stoc sin

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 43(2) de,

Ag féachaint don togra ón gCoimisiún Eorpach,

Tar éis dóibh an dréachtghníomh reachtach a chur chuig na parlaimintí náisiúnta,

Ag féachaint don tuairim ó Choiste Eacnamaíoch agus Sóisialta na hEorpa[1]

Ag gníomhú dóibh i gcomhréir leis an ngnáthnós imeachta reachtach,

De bharr an méid seo a leanas:

(1) Sa mheastóireacht eolaíoch ar fheidhmíocht Rialachán (CE) Uimh. 1342/2008 ón gComhairle an 18 Nollaig 2008 lena mbunaítear plean fadtéarmach don stoc trosc agus don iascach a shaothraíonn an stoc sin[2] arna cur i gcrích ag an gCoiste Eolaíoch, Teicniúil agus Eacnamaíoch um Iascach léiríodh go bhfuil roinnt fadhbanna ag baint le cur i bhfeidhm an Rialacháin sin.

(2) Tá modheolaíochtaí éagsúla úsáidte ag na Ballstáit chun iarracht a ríomh le linn na mblianta tagartha agus chun tomhaltas iarrachta tuairiscithe laistigh den phlean a ríomh. Mar thoradh air sin baineadh feidhm as leibhéal níos airde iarrachta ná mar a ceapadh faoin bplean, rud ba cheart a chur ina cheart dá bhrí sin.

(3) De dheasca na heaspa measúnuithe anailíseacha i roinnt limistéar geografach cuirtear bac ar chur i bhfeidhm na rialacha rialaithe fómhair, agus tá laghdú bliantúil uathoibríoch 25% dá bharr ar an ngabháil iomlán incheadaithe agus ar an iarracht. Ó cuireadh an plean chun feidhme, laghdaíodh na leithdháiltí iarrachta iascaireachta go mór do na ceantair lena mbaineann. Sa mheastóireacht eolaíoch a chuir an Coiste Eolaíoch, Teicniúil agus Eacnamaíoch um Iascach i gcrích tugtar le tuiscint go mbeadh sé níos iomchuí i roinnt cásanna tomhais eile nach básmhaireacht iascaireachta iad a úsáid chun an ghabháil iomlán incheadaithe a shocrú, seachas gabháil iomlán incheadaithe agus laghduithe iarrachta atá uathoibríoch.

(4) Foráiltear leis an bplean do raon chun soithí a eisiamh nach gcuireann a ngníomhaíochtaí go suntasach le básmhaireacht trosc. Sa chaoi is nach n‑atreorófar an iarracht a bhaineann leis na gníomhaíochtaí sin ar ghníomhaíocht iascaireachta trosc, ní mór an iarracht bhonnlíne a laghdú. Chun an t‑ualach riaracháin a bhaineann le hathríomhanna leanúnacha na hiarrachta bonnlíne gach uair a dhéantar cinneadh gníomhaíochtaí áirithe a eisiamh a sheachaint, is inmhianaithe critéir shoiléire a bhunú maidir le heisiamh, le gur féidir na leibhéil iarrachta bonnlíne a dhaingniú go cinntitheach.

(5) Chun gníomhaíochtaí iascaireachta níos roghnaí a éascú san iascach lándoiciméadaithe i gcás go gcomhairtear na gabhálacha ar fad in aghaidh cuóta, is iomchuí na soithí a dhíolmhú, agus iad rannpháirteach sna trialacha sin, ón gcóras iarrachta iascaireachta.

(6) Tá leithdháiltí na huasiarrachta iascaireachta incheadaithe laghdaithe go mór do na príomhfhearais ghabhála trosc ó tháinig an plean i bhfeidhm. D'fhéadfadh tionchar suntasach eacnamaíoch agus sóisialta a bheith aige sin ar na deighleoga cabhlaigh a úsáideann na fearais chéanna agus a bhíonn ag iascaireacht go príomha speicis eile nach troisc iad. Chun aghaidh a thabhairt ar na ceisteanna sóisialta agus eacnamaíocha sin ba cheart meicníocht a thabhairt isteach chun coigeartuithe iarrachta iascaireachta eile a fhionraí.

(7) De bharr nach ionann an léamh ar leagan teanga áirithe d'Airteagal 13(2)(b) agus ar leaganacha eile, is gá téacs na forála sin a leasú chun a áirithiú go gcuirfear i bhfeidhm go haonfhoirmeach é.

(8) De dheasca leibhéil arda na n‑aischur trosc atá feicthe le linn chur chun feidhme an phlean, is gá do na Ballstáit bearta iomchuí a ghlacadh chun na haischuir a íoslaghdú, inter alia, trína ndeiseanna iascaireachta a leithdháileadh ar shoithí sa chaoi is go gcuirfear na cuótaí i gcomhoiriúint leis na gabhálacha a bhfuiltear ag súil leo oiread agus is féidir.

(9) Is ionann na maoluithe dá bhforáiltear in Airteagal 11 agus Airteagal 13 agus riosca do rath an phlean mura gcuirtear chun feidhme i gceart iad. I measúnú ar chur chun feidhme na maoluithe sin nochtadh an gá atá leis an bhfaireachán, leis an rialú agus leis na ceanglais lándoiciméadaithe a thugann údar dóibh a neartú. Ós rud é go bhfuil creat rialaithe iascaigh an Aontais rioscabhunaithe, ba cheart riosca sonrach de 'leibhéal an‑ard' a shannadh do ghníomhaíochtaí faoi mhaoluithe.

(10) Faoi Rialachán (CE) Uimh. 1224/2009 ón gComhairle an 20 Samhain 2009 lena mbunaítear córas rialaithe Comhphobail chun a áirithiú go gcomhlíonfar rialacha an chomhbheartais iascaigh[3] aisghaireadh roinnt Airteagal de chuid Rialachán (CE) Uimh. 1342/2008 inar tagraíodh d'Iarscríbhinn II agus Iarscríbhinn III. Ó tharla nach bhfuil aon tagairtí eile ann d'Iarscríbhinn II agus Iarscríbhinn III i Rialachán (CE) Uimh. 1342/2008, ba cheart na hIarscríbhinní sin a scriosadh.

(11) Ba cheart Rialachán (CE) Uimh. 1342/2008 a leasú dá réir,

TAR ÉIS AN RIALACHÁN SEO A GHLACADH:

Airteagal 1

Leasaítear Rialachán (CE) Uimh. 1342/2008 mar seo a leanas:

(1) Cuirtear an méid seo a leanas in ionad Airteagal 4:

‘Airteagal 4

Ríomh na hiarrachta iascaireachta

1. Chun críocha an Rialacháin seo, maidir leis an iarracht iascaireachta ar bhain grúpa soithí feidhm aisti, ríomhfar í mar shuim na dtáirgí luachanna acmhainneachta in kW le haghaidh gach soithigh agus líon na laethanta ina raibh an soitheach i láthair laistigh de limistéar arna leagan amach in Iarscríbhinn I. Is ionann lá i láthair laistigh de limistéar agus aon tréimhse leanúnach 24 uair an chloig nó cuid di sin ina bhfuil soitheach i láthair laistigh den limistéar agus as láthair ón gcalafort.

2. Agus lá i láthair laistigh de limistéar á ríomh ag na Ballstáit úsáidfidh siad an modh céanna a úsáidtear chun an bhonnlíne iarrachta dá dtagraítear in Airteagal 12(2)(a) a shocrú.

(2) Cuirtear an méid seo a leanas in ionad Airteagal 9:

‘Airteagal 9

Nós imeachta speisialta maidir leis na gabhálacha iomlána incheadaithe a shocrú

1. Sa chás nach bhfuil faisnéis leordhóthanach ann chun na gabhálacha iomlána incheadaithe a shocrú i gcomhréir le hAirteagal 7, socrófar na gabhálacha iomlána incheadaithe maidir le stoc trosc sa Kettegat, in iarthar na hAlban agus i Muir Éireann ar leibhéal arna léiriú ag comhairle eolaíoch. I gcás go bhfuil an leibhéal arna léiriú ag comhairle eolaíoch níos mó ná 20 % níos mó ná na gabhálacha iomlána incheadaithe sa bhliain roimhe, áfach, socrófar iad ar leibhéal atá 20 % níos mó ná na gabhálacha iomlána incheadaithe sa bhliain roimhe, nó i gcás go bhfuil an leibhéal arna léiriú ag comhairle eolaíoch níos mó ná 25 % níos lú ná na gabhálacha iomlána incheadaithe sa bhliain roimhe socrófar iad ar leibhéal atá 25 % níos lú ná na gabhálacha iomlána incheadaithe sa bhliain roimhe.

2. Sa chás nach bhfuil faisnéis leordhóthanach ann chun na gabhálacha iomlána incheadaithe a shocrú i gcomhréir le mír 1, socrófar na gabhálacha iomlána incheadaithe maidir le stoc trosc sa Kettegat, in iarthar na hAlban agus i Muir Éireann ar leibhéal atá comhfhreagrach le:

(a) laghdú 25 % i gcomparáid leis an ngabháil iomlán incheadaithe sa bhliain roimhe.

nó, má mholtar sa chomhairle eolaíoch,

(b) laghdú nach mó ná 25 %, i gcomparáid leis an ngabháil iomlán incheadaithe sa bhliain roimhe, le cois bearta iomchuí eile.

3. Sa chás nach bhfuil eolas leordhóthanach ann chun na gabhálacha iomlána incheadaithe a shocrú i gcomhréir le hAirteagal 8, socrófar na gabhálacha iomlána incheadaithe maidir le stoic trosc sa Mhuir Thuaidh, sa Skagerrak agus i Muir nIocht thoir trí mhír 1 agus mír 2 den Airteagal seo a chur i bhfeidhm mutatis mutandis, mura mbeidh leibhéal difriúil sa ghabháil iomlán incheadaithe mar thoradh ar chomhairliúcháin leis an Iorua.

(3) In Airteagal 11, scriostar mír 2 agus mír 3

(4) Cuirtear isteach Airteagal 11a, Airteagal 11b, Airteagal 11c agus Airteagal 11d mar seo a leanas:

‘Airteagal 11a

Eisiamh na hiarrachta iascaireachta a mbaintear feidhm aisti i limistéir áirithe, i ndoimhneacht áirithe nó trí fhearais áirithe

1. Féadfaidh na Ballstáit iarracht iascaireachta a mbaineann soitheach feidhm aisti le linn turais a eisiamh agus an iarracht a mbaintear feidhm aisti á comhaireamh in aghaidh na huasiarrachta iascaireachta incheadaithe:

(a) má dhéanann an soitheach lena mbaineann gníomhaíocht iomlán iascaireachta an turais sin lasmuigh de na limistéir dáilte trosc arna liostú i gcomhréir le mír 2

nó

(b) má dhéanann an soitheach lena mbaineann gníomhaíocht iomlán iascaireachta an turais sin ar dhoimhneacht atá níos mó ná 300m;

nó

(c) mura mbeidh ach fearas rialáilte amháin ar bord ag an soitheach iascaireachta lena mbaineann le linn an turais sin agus má tá an fearas sin liostaithe i gcomhréir le mír 2.

2. Ar bhonn na faisnéise arna cur ar fáil ag na Ballstáit de bhun mhír 3, agus i gcomhréir le comhairle eolaíoch, bunóidh an Chomhairle liosta limistéar lasmuigh de dháileadh trosc agus liosta fearas a bhfuil saintréithe teicniúla iontu a mbíonn gabhálacha trosc níos lú ná 1.5 % de na gabhálacha iomlána arna dtomhas de réir meáchain mar thoradh orthu.

3. Cuirfidh na Ballstáit faisnéis iomchuí ar fáil ionas gur féidir leis an gCoimisiún a mheas an mbeidh limistéar nó fearas ar liosta na limistéar agus ar liosta na bhfearas dá dtagraítear i mír 2.

4. Féadfar rialacha mionsonraithe maidir leis an bhformáid agus an nós imeachta maidir leis an bhfaisnéis dá dtagraítear i mír 3 a tharchur chuig an gCoimisiún a ghlacadh trí bhíthin gníomhartha cur chun feidhme i gcomhréir leis an nós imeachta dá dtagraítear in Airteagal 32.'

'Airteagal 11b

Coigeartú na bonnlíne chun an uasiarracht iascaireachta incheadaithe a ríomh

1. Bainfear an iarracht iascaireachta dá dtagraítear in Airteagal 11a(1) lenar cuireadh le bunú na bonnlíne dá dtagraítear in Airteagal 12(2)(a) as an mbonnlíne de bhun an Airteagail seo.

2. Cuirfidh na Ballstáit iarrataí maidir le coigeartú na bonnlíne dá dtagraítear i mír 1 isteach chuig an gCoimisiún faoi [laistigh de bhliain amháin ón leasú seo a ghlacadh – líonfar é le sonraí nithiúla].

3 Úsáidfear an bhonnlíne choigeartaithe chun leibhéal na huasiarrachta iascaireachta incheadaithe a athríomh don ghrúpa iarrachta lena mbaineann trí na coigeartuithe céatadáin bliantúla a cuireadh i bhfeidhm ó tháinig an plean i bhfeidhm a chur i bhfeidhm.

4. Ní fhéadfar eisiamh na hiarrachta iascaireachta dá dtagraítear in Airteagal 11a a chur chun feidhme ar an ngrúpa iarrachta ábhartha ach tar éis an uasiarracht iascaireachta incheadaithe a athríomh i gcomhréir leis an Airteagal seo.

5. Féadfar rialacha mionsonraithe maidir leis an bhformáid agus an nós imeachta i ndáil leis na hiarrataí dá dtagraítear i mír 2 a tharchur chuig an gCoimisiún a ghlacadh trí bhíthin gníomhartha cur chun feidhme i gcomhréir leis an nós imeachta dá dtagraítear in Airteagal 32.'

'Airteagal 11c

Eisiamh soithí atá rannpháirteach i dtrialacha iascaigh lándoiciméadaithe

1. Maidir leis an iarracht iascaireachta a mbaineann soitheach feidhm aisti agus í rannpháirteach i dtrialacha iascaigh lándoiciméadaithe sa chás go gcomhairtear na gabhálacha trosc ar fad lena n‑áirítear aischuir in aghaidh an chuóta, féadfaidh na Ballstáit í a eisiamh ón gcóras iarrachta iascaireachta.

2. Nuair a chuirfear mír 1 i bhfeidhm, coigeartóidh na Ballstáit an uasiarracht iascaireachta incheadaithe arna socrú de bhun Airteagal 12(1) don ghrúpa iarrachta lena mbaineann trí mhéid iarrachta a bhaint atá comhionann le méid na hiarrachta a mbaineann an soitheach rannpháirteach feidhm as sa bhliain roimh a eisiamh ón gcóras iarrachta iascaireachta.

3. Tabharfaidh na Ballstáit fógra don Choimisiún maidir le haon choigeartú ar an uasiarracht iascaireachta incheadaithe a rinneadh de bhun mhír 2. Áireofar san fhógra sonraí na soithí arna n‑eisiamh agus méid na hiarrachta iascaireachta arna bhaint ar leibhéal comhiomlánaithe agus ar leibhéal na soithí araon.

4. Toirmeascfar aistrithe cuótaí trosc chuig na soithí agus uathu atá eisiata ón gcóras iarrachta iascaireachta i gcomhréir le mír 1.

5. Féadfaidh an Coimisiún rialacha mionsonraithe maidir le formáid agus nós imeachta an fhógra dá dtagraítear i mír 3 a ghlacadh trí bhíthin gníomhartha cur chun feidhme i gcomhréir leis an nós imeachta dá dtagraítear in Airteagal 32.'

'Airteagal 11d

Bearta idirthréimhseacha maidir le heisiaimh

Maidir le heisiaimh ón gcóras iarrachta iascaireachta a bhí i bhfeidhm cheana féin roimh [__ - dáta nithiúil le líonadh isteach], beidh feidhm acu fós fad is a bheidh na gcoinníollacha faoinar bronnadh na heisiaimh sin á gcomhlíonadh. Cuirfidh na Ballstáit aon fhaisnéis ábhartha ar fáil don Choimisiún go bliantúil ionas gur féidir leis a dhearbhú go bhfuil na coinníollacha sin fós á gcomhlíonadh.'

(5) Leasaítear Airteagal 12 mar seo a leanas:

(a) Cuirtear an méid seo a leanas in ionad mhír 4:

‘4. Maidir le grúpaí iarrachta comhiomlánaithe ina bhfuil an céatadán gabhála carnaigh a ríomhtar de réir mhír 3(d) comhionann le 20 % nó níos mó ná é, beidh feidhm ag coigeartuithe bliantúla. Ríomhfar uasiarracht iascaireachta incheadaithe na ngrúpaí lena mbaineann mar seo a leanas:

(a) i gcás go bhfuil feidhm ag Airteagal 7 nó Airteagal 8, tríd an gcéatadán coigeartaithe céanna a chur i bhfeidhm ar an mbonnlíne mar a leagtar amach sna hAirteagail sin maidir le básmhaireacht iascaireachta;

(b) i gcás go bhfuil feidhm ag Airteagal 9(1), tríd an gcéatadán coigeartaithe céanna a chur i bhfeidhm san iarracht iascaireachta le coigeartú na gabhála iomláine incheadaithe i gcomparáid leis an mbliain roimhe;

(c) i gcás go bhfuil feidhm ag Airteagal 9(2), trí laghdú nach mó ná 25 % a chur i bhfeidhm, i gcomparáid leis an uasiarracht iascaireachta incheadaithe ag na grúpaí iarrachta lena mbaineann sa bhliain roimhe, le cois bearta iomchuí eile.

(b) Cuirtear isteach mír 6 mar seo a leanas:

'De mhaolú ar mhír 4, féadfaidh an Chomhairle, i gcás go bhfuil an uasiarracht iascaireachta incheadaithe laghdaithe le ceithre bliana i ndiaidh a chéile, cinneadh a dhéanamh gan coigeartú bliantúil a chur i bhfeidhm ar an uasiarracht iascaireachta incheadaithe sa bhliain ina dhiaidh sin nó sna blianta ina dhiaidh sin.'

(6) Cuirtear an méid seo a leanas in ionad phointe (b) d'Airteagal 13(2):

'(b) torthaí i gcomhdhéanamh gabhála, lena n‑áirítear aischuir, ar níos lú ná 5 % díobh an trosc thar an tréimhse bhainistíochta'

(7) Cuirtear isteach míreanna 5 agus 6 le hAirteagal 14 mar seo a leanas:

5. Sa chás go léirítear sna sonraí eolaíocha gur aischuir níos mó ná 10 % de na gabhálacha iomlána trosc do ghrúpa iarrachta ar leith, nó sa chás nach bhfuil an leithdháileadh cuóta ag freagairt do na gabhálacha ionchasacha agus ar dócha go mbeidh aischuir trosc mar thoradh air, glacfaidh na Ballstáit bearta láithreacha chun aischuir trosc a íoslaghdú.

6. Bunóidh na Ballstáit agus cuirfidh siad san áireamh ina gcláir ghníomhaíochta rialaithe náisiúnta, dá bhforáiltear in Airteagal 46 de Rialachán (CE) Uimh. 1224/2009 ón gComhairle[4], córais chun a áirithiú go gcomhlíonfar na coinníollacha dá dtagraítear in Airteagal 11a, in Airteagal 11b, in Airteagal 11c agus in Airteagal 13. Sannfaidh na Ballstáit leibhéal 'riosca an‑ard' do shoithí ag oibriú de bhun na nAirteagal sin ina mbainistíocht rioscabhunaithe dá dtagraítear in Airteagal 5 de Rialachán 1224/2009.

(8) Cuirtear an méid seo a leanas in ionad Airteagal 32:

‘Airteagal 32

Nós imeachta coiste

1. Beidh cúnamh le fáil ag an gCoimisiún ón gCoiste Comhairleach um Iascach agus Dobharshaothrú a bhunaítear le hAirteagal 30 de Rialachán (CE) Uimh. 2371/2002. Coiste de réir bhrí Rialachán (AE) Uimh. 182/2011 a bheidh sa Choiste sin.

2. I gcás go ndéanfar tagairt don mhír seo, beidh feidhm ag Airteagal 5 de Rialachán (AE) Uimh. 182/2011.'

(9) Scriostar Iarscríbhinn II agus Iarscríbhinn III.

Airteagal 2

Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

Arna dhéanamh sa Bhruiséil,

Thar ceann Pharlaimint na hEorpa Thar ceann na Comhairle

An tUachtarán An tUachtarán

[1] IO C , , lch .

[2] IO L 348, 24.12.2008, lch. 20.

[3] IO L 343, 22.12.2009, lch. 1.

[4] IO L 343, 22.12.2009, lch. 1.